Diari Oficial de la Generalitat Valenciana


Sumari del DOGV 9900, del 24-07-2024 (2024/7448)

RESOLUCIÓ de 19 de juliol de 2024, de la Conselleria d’Educació, Cultura, Universitats i Ocupació, per la qual es convoquen subvencions destinades a municipis de la Comunitat Valenciana per a la realització d'activitats extraescolars i complementàries dirigides a la seua població escolar d'entre 3 i 18 anys.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9900

Data del DOGV
:   24-07-2024

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2024/7448

CVE
:   DMMO-N-0181-2207

Data del document
:   19-07-2024

Organisme emissor
:   Conselleria d'Educació, Cultura, Universitats i Ocupació

Tipus de document
:   Resolució

Anàlisi jurídica

 Descriptors 

:   * ajuda pública
    * educació
    * educació no formal

Mitjançant l'Orde 25/2021, d'1 d'agost, de la Conselleria d'Educació, Cultura i Esport, s'establixen les bases reguladores de les subvencions destinades a municipis de la Comunitat Valenciana per a la realització d'activitats extraescolars, complementàries, culturals i esportives dirigides a la seua població escolar d'entre 3 i 18 anys (DOGV 9145, 06.08.2021). En la base 1.2 de l'esmentada orde es disposa que les subvencions seran concedides d'acord amb el procediment de concurrència competitiva, que s'iniciarà d'ofici mitjançant convocatòria pública, adoptada per resolució de l'òrgan competent i publicada en el *Diari Oficial de la Generalitat Valenciana*.

La Generalitat ha previst en els pressupostos de 2024 una línia pressupostària, en el marc de les actuacions del programa 421E00, Avaluació, innovació i qualitat educativa, destinada a finançar la realització d'activitats extraescolars i complementàries de caràcter cultural i/o esportiu, dirigides a la població escolar, incloses en la línia de subvenció S0539.

Els decrets 252/2019, de 29 de novembre, del Consell, de regulació de l'organització i el funcionament dels centres públics que impartixen ensenyaments d'Educació Secundària Obligatòria, Batxillerat i Formació Professional i 253/2019, de 29 de novembre, del Consell, de regulació de l'organització i el funcionament dels centres públics que impartixen ensenyaments d'Educació Infantil o d'Educació Primària, definixen en els articles 72 i 73, i articles 57 i 58, respectivament, el concepte d'activitat complementària i extraescolar. Així, es definixen les activitats complementàries com les establides dins de l'horari lectiu de permanència obligada de l'alumnat en el centre i relacionades directament amb el desenvolupament del currículum com a complement de l'activitat escolar, en les quals puga participar el conjunt d'alumnat del grup, curs, cicle, nivell o etapa, i es definix activitat extraescolar com les activitats que es realitzen en els centres educatius dins de la jornada escolar però fora del període lectiu, així com les que es desenvolupen totalment fora de la jornada escolar.

L'Orde 9/2022, de 25 de febrer, de la Conselleria d'Educació, Cultura i Esport, per la qual es regulen les condicions i el procediment de sol·licitud i d'autorització de modificació de la jornada escolar en els centres sostinguts amb fons públics de segon cicle d'Educació Infantil i d'Educació Primària del sistema educatiu valencià, en l'article 4t, apartat 10.a, especifica que l'atenció en horari no lectiu ha d'estar garantida a través de l'actuació cooperativa i coordinada del claustre de professorat, de l'ajuntament del municipi, de l’AFA i altres organitzacions que participen en les activitats extraescolars.

D'altra banda, s'ha aprovat mitjançant Resolució de 28 de gener de 2024, de la Subsecretaria de la Conselleria d’Educació, Universitats i Ocupació (DOGV 9782, 06.02.2024) el Pla estratègic de subvencions 2024-2027 d'esta Conselleria, que establix en l'annex I i dins de l'objectiu estratègic 7.1 «Fomentar la participació de la comunitat educativa, la línia de subvenció S0539, «Ajudes per a la realització d'activitats extraescolars, educatives, culturals i/o esportives dirigides a la població escolar».

Per tant, fent ús de les facultats que em conferix el Decret 136/2023, de 10 d'agost, del Consell , d'aprovació del Reglament orgànic i funcional de la Conselleria d’Educació, Universitats i Ocupació (DOGV núm. 9661, de 14.08.2023), l'Orde 9/2024, de 25 d'abril, de la Conselleria d’Educació, Universitats i Ocupació, per la qual es desenvolupa el Decret 136/2023, de 10 d'agost, del Consell, d'aprovació del Reglament orgànic i funcional de la Conselleria d’Educació, Universitats i Ocupació i segons el que s'establix en els articles 160, apartat 4, paràgraf b), i 166 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, vista la proposta de la Direcció General d'Innovació i Inclusió Educativa i de conformitat amb esta,

RESOLC

*Primer. Objecte*

1. Esta resolució té com a objecte convocar en règim de concurrència competitiva, per a l'exercici pressupostari 2024, les subvencions regulades en l'Orde 25/2021, d'1 d'agost, de la Conselleria d'Educació, Cultura i Esport, per la qual  s'establixen les bases reguladores de les subvencions destinades a municipis de la Comunitat Valenciana per a la realització d'activitats extraescolars, complementàries, culturals i esportives dirigides a la seua població escolar d'entre tres i díhuit anys (DOGV 9145, 06.08.2021).

2. El programa d'activitats extraescolars subvencionables haurà d'incloure activitats extraescolars que facilitaran la conciliació familiar durant els períodes de reducció de l'horari lectiu dels mesos de setembre i juny, i durant els períodes de vacacions escolars.

3. El programa d'activitats subvencionables s'haurà de realitzar durant el període comprés entre el 24 de juny de 2024 i l'1 de juliol de 2025.

*Segon. Import i finançament*

1. L'import global màxim destinat a les ajudes a què es referix el resolc primer d'esta convocatòria és de 5.000.000,00 euros.

2. La quantitat esmentada es finançarà a càrrec de la línia de subvenció S0539, del capítol IV, del subprograma 421E00, prevista en la Llei 8/2023, de 27 de desembre, de pressupostos de la Generalitat per a l'exercici 2024.

*Tercer. Activitats i gastos subvencionables*

1. Seran subvencionables les activitats extraescolars i complementàries de caràcter educatiu, cultural i/o esportiu, dirigides a la població escolar d'entre 3 i 18 anys, de conformitat amb  les competències educatives dels municipis que no impliquen duplicitat amb l'Administració autonòmica, que es realitzen en el període comprés entre el 24 de juny de 2024 i l'1 de juliol de 2025. L'oferta de les activitats subvencionables haurà d'incloure, a més de les activitats complementàries o extraescolars que es desenvolupen al llarg del curs, aquelles altres que es realitzen, per a facilitar la conciliació familiar, durant els períodes de reducció de l'horari lectiu dels mesos de setembre i juny, i durant els períodes de vacacions escolars. Les activitats s'hauran de realitzar en els centres educatius del municipi que atenguen la població escolar de l'apartat 1. Només en cas de no existir centres educatius en el municipi o que per la naturalesa de les activitats no puguen desenvolupar-se en els centres educatius, les activitats es podran realitzar en les dependències municipals adequades per a tal propòsit. Esta circumstància haurà de ser comunicada en el projecte d'activitats presentat.

2. Són gastos subvencionables les següents:

a) Els gastos corrents i de funcionament que de manera indubtable estiguen relacionades directament amb el desenvolupament de les activitats extraescolars subvencionades i que es realitzen en el període assenyalat. Són gastos corrents aquelles que tinguen alguna de les següents característiques: ser béns fungibles, tindre una duració previsible inferior a l'exercici econòmic, no ser susceptibles d'incloure’s en  inventari o ser gastos previsiblement reiteratius.

b) Els gastos de personal que de manera indubtable estiguen relacionats directament amb les activitats extraescolars i complementàries subvencionades i que es realitzen en el període assenyalat en l'apartat primer d'este resolc.

c) Els gastos de desplaçament (s'exclouen els gastos de restauració i allotjament) directament relacionats amb les activitats extraescolars i complementàries subvencionades. Respecte als gastos de desplaçament, els imports corresponents a quilometratge que es justifiquen se subvencionaran prenent com a referència l'import establit pel mateix concepte en el Decret 7/2023, de 27 de gener, del Consell, pel qual es modifica l'annex del Decret  24/1997, d'11 de febrer, sobre indemnitzacions per raó del servici i gratificacions per servicis extraordinaris (DOGV 9524, 01.02.2023).

d) Els gastos de contractació de servicis d'acord amb el que establix la base 6 de les bases reguladores de la subvenció, que habilita els  municipis destinataris de la subvenció perquè l'execució de les activitats extraescolars i complementàries objecte de subvenció puguen fer-les els municipis, bé directament amb mitjans personals o materials propis, o bé subcontractant amb tercers fins al 100 % de l'activitat.

3. No seran objecte d'ajuda els gastos que es referisquen a material inventariable.

4. S'exclouran aquells gastos que no tinguen una relació directa amb les activitats extraescolars i/o complementàries subvencionades.

5. Es considerarà gasto realitzat el que  haja sigut pagat efectivament amb anterioritat a la finalització del termini de presentació de la documentació justificativa.

*Quart. Beneficiaris*

1. Seran beneficiaris de les subvencions objecte d'esta convocatòria els municipis de la Comunitat Valenciana que hagen presentat sol·licitud en el termini i forma de presentació de sol·licituds que establix l'apartat resolutiu sext i tinguen població empadronada a data de publicació de la convocatòria amb edat compresa entre els 3 i els 18 anys, segons l'Institut Nacional d'Estadística.

2. No podran obtindre la condició d'entitat beneficiària aquells municipis en els quals concórrega alguna de les circumstàncies previstes en l'article 13 de la Llei 38/2003, de 17 de novembre, general de subvencions, i en el que es preveu  a este efecte, en el Reial decret 887/2006, de 21 de juliol, pel qual s'aprova el Reglament de la Llei 38/2003, de 17 de novembre, general de subvencions.

*Quint. Obligacions dels beneficiaris*

1. Els beneficiaris hauran de complir les obligacions que s'establixen en els articles 14 i 15 de la Llei 38/2003, de 17 de novembre, general de subvencions, i els articles 159 i següents de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions.

2. Així mateix, els beneficiaris hauran de:

a) Acreditar els requisits exigits per a tindre accés a la subvenció.

b) Dissenyar i organitzar un programa d'activitats extraescolars i complementàries dirigides a la seua població escolar d'entre 3 i 18 anys, el qual haurà de garantir la inclusió i la igualtat d'oportunitats de conformitat amb les competències educatives dels municipis que no impliquen duplicitat amb l'Administració autonòmica.

c) Realitzar les activitats subvencionables en el període comprés entre el 24 de juny de 2024 i l'1 de juliol de 2025

d) Justificar documentalment el destí de la subvenció, d'acord amb el que es determina en la base 14 de les bases reguladores de la subvenció i l'apartat resolutiu tretze d'esta convocatòria.

e) Prestar col·laboració i facilitar a la Intervenció General de la Generalitat o altres òrgans competents, tota la informació que li siga requerida en l'exercici de les seues funcions de control, d'acord amb el que establix l'article 113 i següents de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions.

3. Així mateix, haurà de constar expressament en la pàgina web i en tot imprés o publicitat que faça referència a les actuacions subvencionades per la Conselleria d’Educació, Cultura, Universitats i Ocupació, la procedència del finançament, atenent per a això a l'estipulat en l'apartat setze d'esta resolució, en el qual es desenvolupa el tractament de dades personals.

4. Les entitats beneficiàries, en rebre les ajudes, es comprometen a prestar la seua col·laboració a la Conselleria d’Educació, Cultura, Universitats i Ocupació en els projectes i activitats dirigits a la població escolar del municipi que impulse i a mantindre una comunicació fluida. Esta col·laboració podrà consistir en la participació en l'execució d'estes activitats i la cessió dels espais i instal·lacions municipals necessaris per al desenvolupament dels projectes.

*Sext. Formalització de la sol·licitud i termini de presentació*

1. La presentació de les sol·licituds i la documentació annexa que s'especifica en l'apartat següent es realitzarà obligatòriament de manera electrònica en la seu electrònica de la Generalitat, [https://sede.gva.es,](https://sede.gva.es, ) i no seran admeses les sol·licituds presentades per altres mitjans.

L'enllaç en la seu electrònica per a la presentació telemàtica de les sol·licituds també es publicarà en la pàgina web de la Conselleria d’Educació, Cultura, Universitats i Ocupació <https://ceice.gva.es/es/web/madres-padres-alumnos/subvencions-ajuntaments.>

La presentació telemàtica requerirà que l'entitat sol·licitant dispose de sistemes d'identificació i firma electrònica acceptats en la seu electrònica de la Generalitat.

2. El termini de presentació de sol·licituds serà de quinze dies hàbils, comptats a partir de l'endemà de la publicació de la convocatòria en el *Diari Oficial de la Generalitat Valenciana*.

3. La presentació de la sol·licitud porta implícita l'acceptació de les bases reguladores.

*Sèptim. Documentació*

A la sol·licitud hauran d'annexar-se els següents documents digitalitzats:

a) Declaració responsable de no concórrer en l'entitat sol·licitant les circumstàncies assenyalades en l'article 13 de la Llei 38/2003.

b) Acreditació d'estar al corrent en les obligacions tributàries i amb la Seguretat Social.

Amb caràcter general, d'acord amb el que es disposa en l'article 28 de la Llei 39/2015, d'1 d'octubre, del procediment administratiu comú de les administracions públiques, en absència d'oposició expressa per part de l'entitat interessada, l'òrgan gestor del procediment estarà autoritzat a obtindre directament l'acreditació del compliment de les obligacions amb la Seguretat Social. En cas d'oposar-se al fet que l'òrgan gestor obtinga directament esta informació, haurà de manifestar-ho expressament en la sol·licitud i estarà obligat a aportar els documents corresponents.

No obstant l'anterior, respecte a l'acreditació del compliment de les obligacions tributàries estatals i autonòmiques, d'acord amb el que es disposa en l'article 28.3 de la Llei 39/2015, d'1 d'octubre, del procediment administratiu comú de les administracions públiques, i 95.1 de la Llei 58/2003, de 17 de desembre, general tributària, és necessària autorització expressa per part de l'entitat interessada perquè l'òrgan gestor del procediment puga obtindre directament l'acreditació del compliment de les citades obligacions. En este cas, si no es dona en la sol·licitud la corresponent autorització expressa perquè l'òrgan gestor obtinga directament esta informació, l'entitat interessada estarà obligada a aportar els documents acreditatius.

c) Resolució o acord de l'òrgan municipal competent sol·licitant l'ajuda.

d) Projecte amb la programació a realitzar durant el període comprés entre el 24 de juny de 2024 i l'1 de juliol de 2025, el qual haurà d'incloure els següents apartats:

– Línia bàsica de l'activitat (extraescolar /complementària)

– Nom de l'activitat

– Codi de referència de l'activitat

– Objectius

– Edat a la qual va dirigida l'activitat

– Temporització (data inici, data final)

– Pressupost de l'activitat

– Indicació del caràcter gratuït o no de l'activitat.

Únicament seran admesos els projectes que utilitzen el model indicat per a això, que es podrà obtindre en la pàgina web de la subvenció: <https://ceice.gva.es/es/web/madres-padres-alumnos/subvencions-ajuntaments>.

e) Import total sol·licitat, que haurà d'incloure's en el projecte d'activitats.

Els documents hauran de presentar-se en format PDF i firmats per l'alcalde president de la corporació local.

*Octau. Esmena de sol·licituds*

Finalitzat el termini de presentació de les sol·licituds, l'òrgan instructor del procediment publicarà en la seu electrònica de la Generalitat, [https://sede.gva.es,](https://sede.gva.es, )

i en la pàgina web [https://ceice.gva.es/es/web/madres-padres-alumnos/subvencions-ajuntaments](https://ceice.gva.es/es/web/madres-padres-alumnos/subvencions-ajuntaments )

una relació de les entitats sol·licitants que tinguen els requisits i de les que no els tinguen o els falte algun document dels exigits. Esta publicació s'entendrà com a requeriment perquè, en el termini de deu dies hàbils, esmenen, si escau, els defectes o omissions. Transcorregut el termini sense que les entitats interessades esmenen les sol·licituds o aporten els documents preceptius que s'especifiquen, es considerarà que desistixen de la sol·licitud, amb la resolució prèvia que haurà de ser dictada d'acord amb la legislació bàsica de procediment administratiu comú. La proposta de resolució provisional es notificarà a les entitats sol·licitants mitjançant la seua publicació en la pàgina web anteriorment indicada, fet que substituirà la notificació.

*Nové. Criteris objectius de l'atorgament de la subvenció i quantia de la subvenció*

1. D'acord amb el que establix la base deu de l'Orde 25/2021, d'1 d'agost, de la Conselleria d'Educació, Cultura i Esport, per la qual s'establixen les bases reguladores de les subvencions destinades a municipis de la Comunitat Valenciana per a la realització d'activitats extraescolars, complementàries, culturals i esportives dirigides a la seua població escolar entre tres i díhuit anys, per a la concessió de les subvencions s'examinaran en un únic procediment totes les sol·licituds presentades en el termini establit, es resoldran en un únic acte administratiu i es determinarà l'import de la subvenció una vegada aplicats els criteris indicats en l'apartat següent.

2. L'import de la subvenció adjudicada en cada municipi (Qi) es compondrà d'una quantitat fixa (Fi) més una quantitat variable (Vi):

Qi = Fi + Vi

a) La quantitat fixa serà de tres mil euros (3.000 €) per a cada municipi que concórrega a la convocatòria.

Fi = 3000

b) La quantitat variable dependrà del nombre de municipis que presenten sol·licitud i de la puntuació obtinguda segons els següents subapartats:

b.1) La quantitat variable total a repartir (Vt), serà la que resulte de restar al global de la subvenció (Qt) la suma de les quantitats fixes assignades als municipis que concórreguen a la convocatòria (Ft).

Vt = Qt-Ft

Ft = ?Fi

b.2) Cada sol·licitud admesa rebrà una puntuació (Pi), que s'extraurà de dividir el nombre de persones amb edat compresa entre 3 i 18 anys, empadronades en el municipi (PEi) segons les últimes dades disponibles de l'Institut Nacional d'Estadística, entre la renda mitjana disponible (RMDi), corresponent a l'exercici actualitzat, d'acord amb les dades públiques de l'Agència Estatal d'Administració Tributària.

El càlcul de la renda disponible de cada municipi es realitzarà d'acord amb la fórmula següent: renda disponible = (partida 505, base liquidable general sotmesa a gravamen) + (partida 510, base liquidable de l'estalvi) – (partida 595, quota resultant de l'autoliquidació). Finalment, el valor obtingut de renda disponible en cada municipi es dividirà pel nombre de persones declarants en el municipi, i donarà com a resultat la renda disponible mitjana en el municipi.

Pi=PEi/RMDi

b.3) La quantitat variable assignada al municipi (Vi) serà el resultat de multiplicar la quantitat variable total de la subvenció (Vt) per la puntuació del municipi (Pi) i dividir el resultat entre la suma de totes les puntuacions de les sol·licituds admeses.

Vi = Vt x Pi / ?Pi

3. L'import de la subvenció no podrà ser superior a l'ajuda sol·licitada

*Dècim. Resolució del procediment de concessió i publicació*

1. El termini màxim per a resoldre i notificar la convocatòria serà de sis mesos a comptar des de la data de publicació de la convocatòria en el DOGV, d'acord amb la base 12 de les bases reguladores.

Vençut el termini sense haver-se notificat cap resolució expressa, les entitats sol·licitants podran considerar desestimades les seues sol·licituds per silenci administratiu, d'acord amb el que disposa l'article 25.1 a) de la Llei 39/2015, d'1 d'octubre, del procediment administratiu comú de les administracions públiques, sense perjuí de l'obligació legal de resoldre establida en l'article 21 del mateix text legal.

2. A la vista de l'informe emés per la comissió d'avaluació, la Subdirecció General d'Innovació i Qualitat Educativa, com a òrgan instructor, elevarà una proposta de resolució per a la concessió de les subvencions a la Direcció General d'Innovació i Inclusió Educativa, la qual resoldrà esta convocatòria per delegació del conseller d'Educació, Cultura, Universitats i Ocupació.

3. La resolució, amb l'especificació dels ajuntaments beneficiaris i les dotacions econòmiques que les corresponguen, així com, si escau, les sol·licituds desestimades, es notificarà a les entitats sol·licitants mitjançant la seua publicació en el *Diari Oficial de la Generalitat Valenciana*, en la seu electrònica de la Generalitat, [https://sede.gva.es](https://sede.gva.es ) i en la pàgina web de la Conselleria d’Educació, Cultura, Universitats i Ocupació [https://ceice.gva.es/es/web/madres-padres-alumnos/subvencions-ajuntaments.](https://ceice.gva.es/es/web/madres-padres-alumnos/subvencions-ajuntaments. ) Esta publicació produirà els efectes de notificació, de conformitat amb el que preveu l'article 45.1.b) de la Llei 39/2015, d'1 d'octubre, del procediment administratiu comú de les administracions públiques.

*Onze. Adjudicació de les subvencions*

1. Les subvencions s'atorgaran en funció dels criteris arreplegats en esta convocatòria i establits en l'orde de bases reguladores i podran subvencionar la totalitat o una part dels gastos pressupostats.

2. Seran compatibles amb la percepció altres subvencions, ajudes, ingressos o recursos per a la mateixa o anàloga finalitat, procedents de qualsevol administració o ens públics o privats, estatals, de la Unió Europea o d'organismes internacionals, sense perjuí que, en cap cas, podran ser de tal quantia que, aïlladament o en concurrència amb subvencions o ajudes altres administracions públiques o altres ens públics o privats, supere el cost de l'activitat a desenvolupar pel beneficiari.

*Dotze. Pagament*

1. Una vegada publicada la resolució de concessió de les ajudes i amb caràcter previ a la presentació de la justificació, es lliurarà el 100 % de la subvenció i s'abonarà íntegrament a les entitats beneficiàries, d'acord amb l'exempció prevista en l'article 44.2.i) de la Llei 8/2023, de 27 de desembre, de pressupostos de la Generalitat per a l'exercici 2024.

2. D'acord amb el que es preveu en l'article 171.5 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, s'eximix als beneficiaris de la constitució de garanties pel pagament anticipat de les ajudes, atés que estos són administracions territorials.

3. No podrà realitzar-se el pagament de la subvenció quan el beneficiari no es trobe al corrent en el compliment de les seues obligacions tributàries i amb la Seguretat Social, siga deutor per resolució de procedència de reintegrament o no estiga al corrent de l'obligació de rendir comptes anuals davant la Sindicatura de Comptes, d'acord amb el que es disposa en l'article 199.4 de la Llei 8/2010, de 23 de juny, de règim local de la Comunitat Valenciana.

*Tretze. Justificació de les subvencions*

1. D'acord amb la base 14 de les bases reguladores de la subvenció, el termini mínim de quinze dies per a la presentació de la justificació començarà a comptar des de la data que indique la resolució de concessió de la subvenció.

2. Una vegada finalitzades la totalitat de les activitats subvencionades, els ajuntaments beneficiaris hauran de presentar, en el període de justificació que s'assenyale, els documents següents per a justificar la subvenció:

a) Memòria global del projecte que s'ha dut a terme, en el qual es detalle:

– Relació d'activitats extraescolars i/o complementàries realitzades i identificada cadascuna d'estes amb el codi de referència utilitzat en el projecte presentat juntament amb la sol·licitud.

– Data de realització de cadascuna de les activitats.

– Nombre de participants.

– Indicació del caràcter gratuït o no de l'activitat i, si és el cas, import cobrat per participant.

– Avaluació del projecte i impacte en la població de 3 a 18 anys.

– Tipus de servicis contractats, si escau, per al desenvolupament de les activitats.

b) Compte justificatiu, amb una relació classificada dels gastos de l'activitat, amb identificació del creditor i del document, degudament numerat, amb la seua data d'emissió i la data de pagament. A l'esmentada documentació s'ha d'afegir, sota responsabilitat del declarant, els justificants de gasto o qualsevol altre document amb validesa jurídica que permeta acreditar el compliment de l'objecte de la subvenció pública. El compte haurà d'incloure una declaració de les activitats realitzades que han sigut finançades amb la subvenció i el seu cost, amb el desglossament de cadascun dels gastos generats.

Serà imprescindible, per a la correcta justificació de les activitats subvencionades, la presentació, degudament emplenats i firmats, dels annexos i el model de memòria global del projecte, publicats en la pàgina web de la subvenció: <https://ceice.gva.es/es/web/madres-padres-alumnos/subvencions-ajuntaments>.

3. La falta de justificació o la justificació insuficient de la subvenció concedida, dins del termini establit a este efecte en la resolució de concessió corresponent i després del requeriment d'esmena publicat en la pàgina web de la subvenció, donarà lloc a l'inici del procediment de reintegrament parcial o total de l'ajuda.

*Catorze. Reintegrament i/o revocació de les subvencions*

1. Procedirà el reintegrament de les quantitats percebudes i l'exigència de l'interés de demora des del moment del pagament de la subvenció fins a la data en què s'acorde la procedència del reintegrament, o la data en què el deutor ingresse del reintegrament si esta és anterior, o serà procedent, si és el cas, la revocació de la subvenció, en els casos següents:

a) Incompliment de l'obligació de justificació o presentació d'una justificació inadequada en relació amb l'activitat subvencionada.

b) Obtindre la subvenció sense tindre les condicions requerides.

c) Incompliment de la finalitat per a la qual va ser concedida la subvenció.

d) Incompliment de les condicions imposades a les entitats beneficiàries amb motiu de la concessió de la subvenció.

e) Tots aquells casos que establix l'article 37 de la Llei 38/2003, de 17 de novembre, general de subvencions.

2. Els supòsits de reintegrament s'establixen sense perjuí dels casos en què corresponga incoar un expedient sancionador d'acord amb el que establix l'article 67 de la Llei 38/2003, de 17 de novembre, general de subvencions.

3. Es declararà per resolució de la Direcció General d'Innovació i Inclusió Educativa, per la delegació del conseller d'Educació, Cultura, Universitats i Ocupació, amb la substanciació prèvia dels tràmits procedimentals oportuns, la pèrdua del dret a la percepció parcial o total de l'ajuda, que podrà finalitzar, si és el cas, amb la revocació de la subvenció i l'obligació de reintegrar les quantitats ja percebudes i l'interés de demora.

4. El termini màxim per a resoldre i notificar la resolució del procediment de reintegrament serà de 12 mesos des de la data de l'acord d'inici. Transcorregut l'esmentat termini sense que s'haja dictat resolució expressa, es produirà la caducitat del procediment, però no la prescripció de l'acció.

*Quinze. Pla de control*

D'acord amb la base 17 de les bases reguladores de la subvenció, es durà a terme un pla de control de la realització de l'activitat subvencionada mitjançant la comprovació i el control de la documentació de caràcter econòmic, justificativa de l'import concedit, de conformitat amb el que establix l'article 169 de la Llei 1/2015, d'hisenda pública, del sector públic instrumental i de subvencions.

*Setze. Tractament de dades personals*

1. La gestió d'esta subvenció comporta el tractament de dades de caràcter personal, per la qual cosa s'apliquen les mesures i garanties regulades en la normativa en matèria de protecció de dades, especialment el Reglament (UE) 2016/679, del Parlament Europeu i del Consell, de 27 d'abril de 2016, relatiu a la protecció de les persones físiques pel que fa al tractament de dades personals i a la lliure circulació d'estes dades (RGPD), i la Llei orgànica 3/2018, de 5 de desembre, de protecció de dades personals i garantia dels drets digitals.

2. En compliment del qual disposa l'article 13 del RGPD, la informació en matèria de protecció de dades és la següent:

a) responsable del tractament: Conselleria d’Educació, Cultura, Universitats i Ocupació. Av. de Campanar, 32. 46454 València. Correu electrònic: yskxrbwtaawuzxlliqlxmwat@huv.sg.

b) Delegació de Protecció de Dades de la Generalitat. Passeig de l'Albereda, 16. 46956 València. Correu electrònic: muv@qoa.il.

c) Finalitat del tractament: gestionar la concessió de la subvenció.

d) Les bases de legitimació general aplicables al tractament de dades són les previstes en els apartats c i e de l'article 6.1 del RGPD (l'interés públic i el compliment d'una obligació legal), en relació amb les normes específiques que regulen este procediment.

e) Quan la persona sol·licitant, o el seu representant legal, aporte dades de caràcter personal de terceres persones en el procediment administratiu, especialment en la fase de justificació de la subvenció, tindrà l'obligació d’informar-los en els termes que establix esta clàusula.

f) Persones destinatàries de les dades: no està prevista la comunicació de dades de caràcter personal.

g) Les dades no seran objecte de transferències internacionals.

h) El responsable podrà efectuar, en l'exercici de les seues competències, les verificacions necessàries per a comprovar l'exactitud de les dades declarades per la persona interessada que estan en poder de les administracions públiques.

i) De conformitat amb l'article 13.2 del RGPD, totes les dades personals sol·licitades a través dels formularis i la documentació vinculada són necessàries per a poder tramitar la subvenció en les diferents fases del procediment. La falta de comunicació d'estes dades a la conselleria comportarà les conseqüències previstes per l'ordenament jurídic.

j) Termini de conservació de dades: les dades personals es conservaran durant el temps necessari per a complir la finalitat per a la qual se sol·liciten i durant els terminis establits en les normes vigents per a complir obligacions i responsabilitats legals, i seran suprimides d'acord amb el que es preveu en la normativa d'arxius i documentació.

k) La persona interessada té dret a sol·licitar al responsable  del tractament l'accés, rectificació i supressió de les seues dades de caràcter personal, així com la limitació o oposició tant al tractament d'estes dades com a no ser objecte de decisions individuals automatitzades, de manera presencial o telemàtica, de conformitat amb el que  s'indica en la pàgina següent: <http://www.gva.es/va/proc19970>

l) A més de qualsevol altre recurs administratiu o acció judicial, si la persona interessada considera no atesos els seus drets o vulnerat el tractament de les seues dades personals, pot reclamar davant la Delegació de Protecció de Dades, de manera presencial o telemàtica, de conformitat amb el que s'indica en la pàgina següent: [http://www.gva.es/proc22094.](http://www.gva.es/proc22094. )

A més, hi ha la possibilitat de reclamar davant l'Agència Espanyola de Protecció de Dades.

Per a més informació, es pot consultar el registre d'activitat de tractament denominat Ajudes, beques i subvencions, accessible en [www.ceice.gva.es/registre-de-tractament-de-dades](http://www.ceice.gva.es/registre-de-tractament-de-dades).

m) Quant a la realització de vídeos i la documentació gràfica de les activitats que duga a terme l'entitat  beneficiària, la publicació d'estos productes en les pàgines web de l'entitat o a través d'altres mitjans de difusió, es farà de manera que no es puga reconéixer l'alumnat, en aplicació de l'interés superior dels menors.

*Dèsset. Clàusula de transparència*

1. Les entitats beneficiàries hauran de complir les obligacions de transparència que, en virtut de la Llei 19/2013, de 9 de desembre, de transparència, accés a la informació pública i bon govern, i de la Llei 1/2022, de 13 d'abril, de transparència i bon govern de la Comunitat Valenciana, li corresponen com a entitat pública.

2. Sense perjuí de les obligacions previstes en l'apartat anterior, totes les entitats beneficiàries de subvencions hauran de donar l'adequada publicitat del caràcter públic del finançament de programes, activitats, inversions o actuacions de qualsevol tipus que siguen objecte de subvenció, incloent-hi el logotip de la Generalitat Valenciana en mitjans de difusió com ara cartells, materials impresos, mitjans electrònics o audiovisuals i en qualsevol altre mitjà de publicitat que es realitze de l'activitat subvencionada.

3. Totes les entitats beneficiàries de subvencions estan obligades a subministrar a l'entitat concedent, amb el requeriment previ, tota la informació que siga necessària per al compliment per esta de les obligacions previstes en la normativa de transparència, en el termini de quinze dies hàbils des del requeriment. Una vegada transcorregut el termini concedit en el requeriment sense que este haguera sigut atés, l'òrgan que ha realitzat el requeriment podrà acordar, amb l’advertiment previ i audiència a l'interessat, la imposició de multes coercitives en els termes previstos en l'article 5 de la Llei 1/2022.

5. Els nous conjunts de dades que es generen per la formalització i el desenvolupament de les subvencions atorgades per l'Administració de la Generalitat s'han de disposar, sempre que siga possible, com a conjunt de dades obertes.

*Díhuit. Acceptació de les bases*

La participació en esta convocatòria s'efectua a l'empara i amb l'acceptació de l'orde per la qual s'establixen les bases reguladores.

*Dènou. Efectes*

La present convocatòria produirà efectes a partir de l'endemà de la seua publicació en el *Diari Oficial de la Generalitat Valenciana*.

*Vint. Recursos*

Contra esta resolució, que esgota la via administrativa, podrà interposar-se recurs contenciós administratiu davant la Sala Contenciosa Administratiu del Tribunal Superior de Justícia de la Comunitat Valenciana en el termini de dos mesos a comptar des d'endemà  de  la seua publicació, de conformitat amb el que disposa l'article 46 de la Llei 29/1998, de 13 de juliol, reguladora de la jurisdicció contenciosa administrativa, o recurs potestatiu de reposició davant este mateix òrgan en el termini d'un mes computat en els mateixos termes, de conformitat amb el que  disposen els articles 123 i 124 de la Llei 39/2015, d'1 d'octubre, del procediment administratiu comú de les administracions públiques. Tot això sense perjuí que les entitats sol·licitants puguen presentar qualsevol altre recurs que estimen pertinent.

  

València, 19 de juliol de 2024

(p. d., R 13.04.2022; DOGV 9328, 29.04.2022)

María del Rosario Escrig Llinares

Directora general d’Innovació i Inclusió Educativa